A Bizottság 221/2002/EK rendelete
(2002. február 6.)
az élelmiszerekben előforduló egyes szennyező anyagok legmagasabb értékének meghatározásáról szóló 466/2001/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre [1] és különösen annak 2. cikke (3) bekezdésére,
mivel:
(1) A 315/93/EGK rendelet előírja, hogy a közegészség védelmében az élelmiszerekben előforduló egyes szennyező anyagok legmagasabb értékét meg kell határozni.
(2) A 2375/2001/EK tanácsi rendelettel [2] módosított 466/2001/EK bizottsági rendelet [3] meghatározza az élelmiszerekben előforduló egyes szennyező anyagok legmagasabb értékét, amely 2002. április 5-től alkalmazandó. Különösen az I. melléklet meghatározza az ólom, a kadmium és a higany mennyiségét bizonyos halászati termékekben.
(3) A közegészség védelme érdekében alapvető fontosságú a szennyező anyagok toxikológiailag elfogadható szinten tartása. Az ólomra, a kadmiumra és a higanyra vonatkozó legmagasabb értéknek biztonságosnak kell lennie, és annyira alacsonynak, amennyire csak ésszerűen elérhető a helyes előállítási, illetve mezőgazdasági/halászati gyakorlatra alapozva. Az új vizsgálati adatok alapján a 466/2001/EK rendelet I. mellékletének vonatkozó rendelkezéseit felül kell vizsgálni bizonyos halászati termékekben e szennyező anyagok előfordulása tekintetében. A felülvizsgált rendelkezések megőrzik a fogyasztói egészségvédelem magas szintjét.
(4) Az e rendeletben előírt rendelkezések összhangban vannak az Élelmiszerügyi Állandó Bizottság véleményével,
ELFOGADTA EZT A RENDELETET:
1. cikk
A 466/2001/EK rendelet I. melléklete e rendelet mellékletének megfelelően módosul.
2. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ezt a rendeletet 2002. április 5-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. február 6-án.